b'\n_START_ARTICLE_\nPatrick Kane\n_START_SECTION_\nAmaterstvo in mladinske selekcije\n_START_PARAGRAPH_\nKane je obiskoval \xc5\xa1olo St. Martin of Tours in pri\xc4\x8del igrati za ekipo Cazenovia Chiefs, v svojem doma\xc4\x8dem kraju, Buffalo, New York. _NEWLINE_Pri \xc5\xa1tirinajstih letih se je preselil v Michigan, kjer je \xc5\xbeivel z biv\xc5\xa1im igralcem v ligi NHL Patom Verbeekom. Ta ga je prepri\xc4\x8dal, da je zaigral za ekipo Honeybaked AAA iz Detroita. Klub je del lige Midwest Elite Hockey League. Za ekipo je Kane igral 3 leta._NEWLINE_Leta 2004 ga je na naboru za ligo OHL (Ontario Hockey League) v 5. krogu izbrala ekipa London Knights. Za ekipo pa je Kane nastopil \xc5\xa1ele v sezoni 2006/07. Namesto tega je zaigral v razvojnem mo\xc5\xa1tvu ameri\xc5\xa1ke hokejske reprezentance - U.S. National Development Team. _NEWLINE_Mladinska kariera Patricka Kana se je za\xc4\x8dela z velikim pokom. V napadalni trojici skupaj z Sergejen Kosticinom in Samom Gagnerjem je zbral 145 to\xc4\x8dk, kar je bilo najve\xc4\x8d v ligi OHL. Skupaj so vsi trije zbrali 394 to\xc4\x8dk._NEWLINE_Kane je leta 2006 prvi\xc4\x8d sodeloval na Svetovnem prvenstvu do 18 let, kjer je svoji ekipi pomagal do osvojitve zlate medalje. Zatem je bil izbran tudi v mladinsko selekcijo za Svetovno mladinsko prvenstvo 2007, kjer je bil izbran v Mo\xc5\xa1tvo zvezd turnirja. Na lestvici strelcev je zasedel drugo mesto, ki pa je dejansko bilo \xc4\x8detrto, saj so si prvo mesto razdelili trije drugi hokejisti. _NEWLINE_Kane je z mo\xc5\xa1tvom London Knights kon\xc4\x8dnico lige OHL kon\xc4\x8dal s porazom v Zahodni konferenci lige OHL proti ekipi Plymouth Whalers, z rezultatom 4-1 v zmagah. Kon\xc4\x8dnico je kon\xc4\x8dal z 10 goli ter 21 podajami, skupaj 31 to\xc4\x8dkami v 16 tekmah._NEWLINE_27. aprila 2007 je bil Kane razgla\xc5\xa1en za prejemnika nagrade Emms Family Award, nagrade za najbolj\xc5\xa1ega novinca lige OHL. Malo je manjkalo, da ni osvojil \xc5\xa1e nagrade Red Thilson Trophy za najkoristnej\xc5\xa1ega igralca lige, to mu je speljal John Tavares, sam je osvojil drugo mesto._NEWLINE_25. junija 2007 je Kane vrgel otvoritveno \xc5\xbeogo na tekmi Chicago Cubsov (ekipa baseballa), na stadionu Wrigley Field.  Prav tako je vrgel otvoritveno \xc5\xbeogo na tekmi baseballskega mo\xc5\xa1tva Buffalo Bisons (AAA) avgusta.\n_START_SECTION_\nNHL\n_START_PARAGRAPH_\n25. julija 2007 je \xc5\xa1portni direktor NHL mo\xc5\xa1tva Chicago Blackhawks Dale Tallon oznanil, da je Patrick Kane z mo\xc5\xa1tvom podpisal triletno pogodbo. _NEWLINE_V ligi NHL je debitiral 4. oktobra 2007 proti mo\xc5\xa1tvu Minnesota Wild. Na svoji drugi tekmi proti ekipi Detroit Red Wings je prispeval svojo prvo podajo in svoj prvi zadetek, sicer iz kazenskega strela, v katerem je premagal vratarja Detroita Dominika Ha\xc5\xa1ka in odlo\xc4\x8dil tekmo.  19. oktobra 2007 je zadel svoj prvi gol po rednem delu proti vratarju Colorada Jos\xc3\xa9ju Th\xc3\xa9odoreju. _NEWLINE_2. novembra 2007 je bil Kane izbran za novinca meseca oktobra, potem ko je na 12 tekmah zabil 5 golov in prispeval 11 podaj. _NEWLINE_15. decembra 2007 je prvi\xc4\x8d obiskal rodni Buffalo kot profesionalni hokejist, to se je zgodilo na gostovanju pri mo\xc5\xa1tvu Buffalo Sabres. Na tekmi je bil dele\xc5\xbeen posebnega aplavza in posebna slavnost se je odvila pred tekmo. Blackhawksi so tekmo izgubili z 1-3, edini gol zanje je dosegel prav Kane. _NEWLINE_12. junija 2008 je Kane prejel nagrado Calder Memorial Trophy, ki se podeljuje najbolj\xc5\xa1emu novincu lige. Prehitel je soigralca Jonathana Toewsa in napadalca mo\xc5\xa1tva Washington Capitals Nicklasa B\xc3\xa4ckstr\xc3\xb6ma. _NEWLINE_25. januarja 2009 je skupaj s svojima soigralcema iz Chicaga, napadalcem Jonathanom Toewsem ter branilcem Brianom Campbellom, zaigral na Tekmi zvezd za ekipo Zahodne konference. _NEWLINE_Svoj prvi hat trick v karieri je Kane zabele\xc5\xbeil 11. maja 2009 na tekmi proti Vancouver Canucksom. Njegovi Blackhawksi so tekmo dobili z 7-5 in napredovali v svojo prvo kon\xc4\x8dnico lige NHL po letu 1995.  Po tekmi je Kane za \xc4\x8dasnik Chicago Sun-Times povedal, da je bil razburjen, ker je branilec Vancouvra Willie Mitchell izjavil, da Kane "ni sposoben igrati pet proti petim." _NEWLINE_Maja 2009 je \xc4\x8dasnik Chicago Tribune poro\xc4\x8dal, da bo Kane naslovni model za ra\xc4\x8dunalni\xc5\xa1ko igro serije EA Sports NHL 10.'